ETISK FORRETNINGSPRAKSIS I JAKOBSEN TRANSPORT redigert desember 2025 
Etisk forretningspraksis i Europa er i endring, og Norge innførte den nye åpenhetsloven for etisk forretningsdrift i juli 2022. Det førte til at større virksomheter må utføre aktsomhetsvurderinger av hele leverandørkjeden sin for å finne, forhindre og rapportere mulige brudd på arbeidsstandarder og menneskerettigheter.  Med utgangspunkt i OECDs retningslinjer må virksomheter som omfattes av de nye reglene, utføre evalueringer av menneskerettigheter og anstendige arbeidsforhold på tvers av alle leverandørkjedene sine, for å sikre at egnede standarder for etisk sysselsetting oppfylles i alle ledd.
Det har medført store endringer i måten mange leverandører og underleverandører driver virksomhet på. En håndfull virksomheter må følge de nye reglene, men de mer omfattende konsekvensene påvirker både oppstrøms- og nedstrømsleverandørene. De nye reglene gir også ringvirkninger for oss i Jakobsen Transport som går for å være et mindre foretak og ikke direkte omfattes av åpenhetsloven, men likevel påvirker oss på en indirekte måte som underleverandør for flere større foretak.
[image: ]Vi har i de siste årene blitt Fair Transport - og Miljøfyrtårn sertifisert som et ledd i prosessen med å få et klart overblikk og satt i system vårt HMS og bærekraftsarbeid. Fair Transport er ansvarlig transport i praksis. Gjennom dette forpliktende kvalitetsprogrammet for vegtransportører gjør vi det lettere for transportkjøpere å velge bærekraftige, trafikksikre og sosialt ansvarlige transporttjenester. Som Fair Transport-sertifisert er vi med på å utvikle den lovlige delen av godstransport på veg, med spesielt fokus på å styrke trafikksikkerheten, senke utslipp av miljø- og klimagasser og sikre gode sosiale forhold for ansatte. Jakobsen Transport er registrert og organisert i Norge, med norske løyver og arbeidstakerne er ansatt i den norske virksomheten. 
Transporttjenester som leveres av en lovlydig, seriøs og ærlig transportør bidrar til en sunnere lastebilnæring. Det er bra både for transportørene, for transportkjøperne og for hele samfunnet. Som Fair Transport-bedrift er vi en ansvarlig arbeidsgiver. Vi tar ikke bare ansvar for at transporttjenestene holder et høyt nivå - vi er også en arbeidsgiver som tar vare på våre ansatte, de som er selve forutsetningen for å kunne lykkes med å holde et høyt kvalitetsnivå.  De ansatte skal trives og føle seg trygge og være sikre på at de går på jobb i et sosialt bærekraftig foretak. Og kundene, transportkjøperne, kan føle seg trygge ved sine transportkjøp.
[image: ]Jakobsen Transport er sertifisert Miljøfyrtårn. Ved å oppfylle Stiftelsen Miljøfyrtårns krav til bærekraft bidrar vi til å redusere vår virksomhets negative påvirkning på mennesker, samfunn og miljø.
Sertifiseringen krever blant annet at vi jobber aktivt med energireduserende tiltak, HMS, innkjøpsrutiner, avfallshåndtering og miljøledelse. Gjennom arbeid med Miljøfyrtårn får vi konkrete verktøy for å gjennomføre effektive og lønnsomme forbedringer innen konkrete områder som klimagassutslipp, matsvinn, miljøpåvirkning og arbeidsmiljø. Vi jobber kontinuerlig med rutiner for å minske vårt klimaavtrykk.
[image: ]I desember 2025 ble vi ISO sertifisert innenfor de to feltene 9001 og 14001. 
ISO 9001 – Kvalitetsledelse som krever dokumentert styring, ansvarlighet og kontinuerlig forbedring. Brukes som grunnmur for etisk og transparent drift. Det er forventet at vi har klare rutiner og ansvar, leverer jevn kvalitet, søker kontinuerlig forbedring og har søkelys på kundens behov.
ISO 14001 – Miljøstyring, et system som hjelper oss å redusere miljøpåvirkning og jobbe mer bærekraftig. Det handler om kartlegging av miljøpåvirkning, reduksjon av avfall, utslipp og energibruk, at vi setter oss miljømål og tiltak, og overholdelse av miljøkrav.
FNs bærekraftsmål er verdens felles arbeidsplan for å utrydde fattigdom, kjempe mot ulikheter og stoppe klimaendringene innen 2030. FNs bærekraftsmål består av 17 mål som skal fungere som en felles global retning for land, næringsliv og sivilsamfunn. Vi har plukket ut seks av målene der vi mener at vår bedrift kan være med på å påvirke utviklingen positivt. 
Jakobsen Transport har følgende 6 bærekraftsmål som fokusområder:
[image: ]13. Mål: Jakobsen Transport skal være en aktiv bidragsyter til å benytte seg av minst mulig forurensende kjøretøy, og være en aktiv bidragsyter til renere luft, noe som vil være med på å innvirke på livskvaliteten til ansatte, kunder og andre som oppholder seg der våre transportører ferdes.
Jakobsen Transport som transportbedrift som lever av å transportere, kan ikke ha som målsetting å kjøre mindre, men vi kan kjøre mer hensiktsmessig.  Nødvendig bidrag og tiltak for å stoppe klimaendringene handler blant annet om å redusere utslipp som gir opphav til lokal luftforurensing. Vi har bare kjøretøy med nyeste Euro6 teknologi, vi har stort fokus på returlast, og bruker kun dekk av god kvalitet. Sjåførene våre gjennomgår økokjøring hvert 5. år gjennom YSK og NLF-skolen annethvert år – økokjøring kan redusere drivstofforbruket med 10-20 prosent. Vi har en hybrid kranbil som kan krane elektrisk på byggeplass. Vi er Trefadder som gjør alle våre ansatte klimanøytrale, og klimanøytraliserer for 30 tonn CO2 i året. Vi har tatt nødvendige grep det siste året både når det gjelder innkjøp, avfall og ombruk og energi for å redusere klimagassutslippene. Vi fyller årlig ut klimaregnskap som et ledd i Miljøfyrtårn sertifiseringen, et nyttig verktøy for oss for å kunne identifisere hvilke aktiviteter i bedriften vår som medfører størst utslipp av klimagasser og vurdere tiltak for å redusere klimagassutslippene. 
[image: ]8. Mål: Sørge for at vår bedrift oppnår produktivitet og arbeid som gir en rettferdig inntekt til våre ansatte.
Alle våre ansatte har gode arbeidsforhold med skriftlig arbeidskontrakt, gode lønnsbetingelser med overtidsbetaling og evt. diett ol, som fylles inn digitalt i AdmMit. Gode pensjonsordninger og forsikringer, blant annet personlig helseforsikring og reiseforsikring for hele familien gjennom IF. Vi er opptatt av HMS og har et digitalt system for avviksregistrering i AdmMit, alle har nødvendig PVU og får opplæring i bruk av bil og utstyr, samt gjennomfører alle lovpålagte kurs ol. 
[image: ]5. Mål: Oppnå likestilling og styrke jenter og kvinners stilling i arbeidslivet
Vi er opptatt av likestilling, og det er ingen forskjellsbehandling enten det gjelder lønn eller arbeidsoppgaver. Vi har i dag ingen kvinnelig sjåfør. Tall fra SSB viser at kun tre prosent av lastebil- og vogntogsjåfører i Norge er kvinner (30. des. 2022). I administrasjonen er vi 50 % kvinner, og vi er opptatt av å få tak i flinke folk uavhengig av kjønn. Vi godtar ingen form for diskriminering med basis i etnisitet, nasjonalitet, kjønn, kulturell bakgrunn, rase, alder, funksjonshemming, religion eller seksuell orientering. Vi aksepterer ikke noen form for seksuell trakassering og annen utilbørlig atferd som for eksempel mobbing, trusler, eller maktmisbruk.
[image: ]12. Mål: Minske vår ressursbruk og klimautslipp
Jakobsen Transport har fokus på ombruk og sirkulær økonomi der det er mulig, både med tanke på hensynet til miljøet og som en økonomisk fordel. Som Miljøfyrtårn sertifisert og ISO 14001 er vi mer bevisst på at de innkjøp vi gjør, der det er praktisk mulig, er miljømerkede produkter. Vi er en tjenestebedrift så vi produserer ingenting, men vi har tatt tak i og gjort flere viktige grep for å unngå større innkjøp som fører til avfall. Vi har i tillegg utarbeidet et godt system for å kildesortere avfallet vårt. Vi har egenhendig utarbeidet et sikringsutstyr av metall vi bruker ved modultransport. Det kan brukes om igjen i uendelig tid mens andre selskap som driver med det samme, bruker plank som resulterer i enorme mengder avfall ved hver lossing. I tillegg har vi gått til innkjøp av beskyttelsestrekk som brukes over modulene, også gjenbruk i stedet for store mengder plastavfall som er vanlig prosedyre. Laste- og sikringsstroppene bruker vi til de er utslitte, deretter blir de skåret opp i biter og brukes som hjørnebeskyttelse på modulene. Vi sorterer stroppene i en egen fraksjon i påvente av at det kan komme en ordning for resirkulering. 
[image: ]4. Mål: Sørge for at alle ansatte og sjåfører får en god utdanning og oppmuntre til videre utdanning innenfor sitt fagfelt. 
Vi har i flere år vært en aktiv lærebedrift med minimum 1 transportlærling i regi Opplæringskontor. Vi vil i løpet av 2026 ha 1 lærling i vår bedrift og dermed aktivt bidra og legge til rette for at flere fremtidige sjåfører får en fot innenfor i en bransje som trenger rekruttering. 					
[image: ]3. Mål: Vi har valgt å dele dette målet inn i to deler. 
1. Vi vil jobbe med å bidra til en nullvisjon rundt arbeidsskader innen 2026. Det å sikre at ansatte, kunder og andre som benytter/oppholder seg i nærheten av våre biler ikke blir utsatt for fare. 
2. Alle skal benytte pålagt verneutstyr til oppgaver som krever dette og inneha kunnskap om HMS for å kunne være med på å sikre god helse og livskvalitet. 
[image: ]Vi tilbyr alle ansatte en aktiv bedriftshelsetjeneste med helseundersøkelse annethvert år av de ansatte og veiledning for å kunne ha de beste forutsetningene til å sikre en god helse. Fast ansatte har helseforsikring gjennom IF.

